પપ્પા તૈયાર થઈને, ઓફિસ જવા માટે તેની રાહ જોતાં બેઠાં હતાં પણ આ ભાઈનો તો કઈં પત્તો જ નહતો. બે-ત્રણ વાર મંદારના નામની બૂમ પાડી પણ જવાબ ના મળતા તેઓ મંદારના રૂમમાં ગયા ને બૂમ પાડી, “સ ..ર..લા….” સરલાબેનને ધ્રાસ્કો પડયો, હાંફળા-ફાંફળા દોડતાં આવ્યાને જોયું તો, મંદારભાઈ ઊંઘમાંને ઊંઘમાં જ ઓશિકાને બાથમાં લઈ ચુમતોને કઇંક ગણગણતો હતો. પોતાનું હસવું માંડ ખાળી તેમણે મંદારને જોરથી ચૂંટી ખણી અને જાણે, વીજળીનો આંચકો લાગ્યો હોય તેમ એમણે તે નીચે નાંખી દીધું! એમને અચાનક સાંભર્યું કે આ .તો, મમ્મી-પપ્પા તેની સામે ઉભા-ઉભા હસતાં હતાં.